Lani je u zakup oglasnog prostora u vodećim hrvatskim medijima uloženo ukupno 1.493 milijarde kuna, što je porast od 2,8% u usporedbi s 2015. godinom, pokazuju podaci Hrvatskog udruženja društava za tržišno komuniciranje (HURA). Nadalje, podaci pokazuju kako ulaganje u oglašavanje bilježi rast treću godinu zaredom, a najveći porast od 27% zabilježen je u segmentu internetskog oglašavanja.

Hrvatsko udruženje društava za tržišno komuniciranje (HURA) objavilo je procjenu ulaganja u oglašavanje u vodećim hrvatskim medijima za 2016. godinu. Prema rezultatima procjene HURA Media AdEx (Advertising Expenditure) protekle je godine u zakup oglasnog prostora na vodećim medijima uloženo sveukupno 1.493 milijarde kuna, što je porast od 2,8% u usporedbi s 2015. godinom. Ulaganje u oglašavanje tako bilježi rast već treću godinu zaredom, a najveći porast pojedinačnog komunikacijskog kanala od 27% zabilježen je u internetskom oglašavanju.

Inače, HURA Media AdEX je procjena zakupa medijskog prostora u primarnim komunikacijskim kanalima, odnosno glavnim televizijskim postajama, većim izdavačima tiskovina, radijskim izdavačima, većim dobavljačima vanjskog oglašavanja i internetskim kanalima.

I dalje pad oglašavanja u tisak i radio

Uz nastavak rasta u internetskom oglašavanju i sveukupan rast na razini svih kanala, posljednjim Media AdEx-om zabilježen je i porast ulaganja u televizijsko oglašavanje (2%) i ulaganja u vanjsko oglašavanje (2%). S druge strane, negativan trenda pada ulaganja u oglašavanje u tisak i radio prisutan je od 2015. godine, a ove godine bilježi se pad od -8% za tisak te pad od -2% za radio.

S obzirom na udio pojedinih vrsta komunikacijskih kanala u sveukupnoj investiciji, još uvijek dominira televizija s udjelom od 51%, a slijede je tisak sa 17% i internetsko oglašavanje sa 14%.

Komentirajući istraživanje, Božidar Abramović, član Uprave HURA-e i voditelj medijske sekcije koja je pripremala HURA Media AdEx ističe kako nastavak rasta ulaganja u zakup medijskog prostora već treću godinu zaredom potvrđuje da oglašivači prepoznaju nezaobilaznu vrijednost ovog segmenta industrije tržišnih komunikacija za svoje poslovanje, koji bilježi oporavak nakon krize iz 2008. i 2009. godine.